गतसप्ताहे एव तव स्नेहपूर्णं पत्रं प्राप्य नितरां प्रसन्नाऽस्मि। अनेकवारं तस्य उत्तरं लिखितुम् ऐच्छम् । किन्तु बहुकार्यव्यापृततया अवसरः एव मया न लब्धः। त्वं जानासि एव यत् भगिन्याः शकुन्तलायाः विवाहार्थं वयम् अत्र संप्राप्ताः। अस्माकं बहवः आप्ताः सम्बन्धिनश्च समागताः अत्र। अतः तेषां स्वागतं, तैः साधं प्रतिदिनं विविधस्थानगमनं, विवाहार्थम् अनेकवस्तूनां क्रयणम् च इत्यादिभिः यत्सत्यं कालः वेगेन धावति एव इति अहं मन्ये।
